**Dôvodová správa**

1. **Všeobecná časť**

 Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení zákon č. 309/2023 Z. z. o premenách obchodných spoločností a družstiev a o zmene a doplnení niektorých zákonov v znení zákona č. 530/2023 Z. z. a ktorým sa menia niektoré zákony (ďalej len „návrh zákona“). Návrh zákona sa predkladá ako iniciatívny materiál.

Novou právnou úpravou obsiahnutou v zákone č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov a v ďalších dotknutých právnych predpisoch, ktorá má nadobudnúť účinnosť 1. januára 2025, sa zavádza centralizovaný elektronický systém pre vedenie konkurzného konania, reštrukturalizačného konania, konania o oddlžení, konania o verejnej preventívnej reštrukturalizácie, ako aj likvidácie a dodatočnej likvidácie (ďalej len „insolvenčný register“). Cieľom je zjednotiť a elektronizovať insolvenčné procesy, čo zabezpečí odstránenie elektronických bariér podnikania, vyššiu transparentnosť, zrýchlenie konaní, ako aj zníženie času a nákladov potrebných na ukončenie podnikania, zlepšenie zberu údajov a kvality dát potrebných pre hodnotenie dotknutých procesov, vytvorenie transparentného a efektívneho procesného rámca predinsolvenčných, insolvenčných a reštrukturalizačných konaní. Nevyhnutným predpokladom implementácie prijatej právnej úpravy je však funkčný informačný systém – insolvenčný register, pričom vzhľadom na stav verejného obstarávania tohto informačného systému a plánovaný časový harmonogram jeho uvedenia do prevádzky je zrejmé, že vyššie uvedená právna úprava nadobudne účinnosť predčasne.

Z vyššie uvedených dôvodov je preto nevyhnutné oddialiť nadchádzajúcu účinnosť zmien súvisiacich so zavedením insolvenčného registra zakotvených vo vybraných právnych predpisoch, ktoré boli prijaté zákonom č. 309/2023 Z. z. o premenách obchodných spoločností a družstiev a o zmene a doplnení niektorých zákonov v znení zákona č. 530/2023 Z. z. (ďalej len zákon č. 309/2023 Z. z.“). Odklad účinnosti reflektuje aktuálnu potrebu posunutia časového harmonogramu spustenia informačného systému – insolvenčného registra do prevádzky, ktorá bola spôsobená meškajúcim priebehom verejného obstarávania. Z uvedených dôvodov sa navrhuje odklad účinnosti tejto právnej úpravy tak, aby nadobudla účinnosť 1. októbra 2025, pričom účinnosť návrhu zákona sa navrhuje dňom jeho vyhlásenia (najneskôr však 1. januára 2025).

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Návrh zákona nezakladá vplyvy na rozpočet verejnej správy, na limit verejných výdavkov, na podnikateľské prostredie, sociálne vplyvy, vplyvy na životné prostredie, na informatizáciu spoločnosti, na služby verejnej správy pre občana, ani vplyvy na manželstvo, rodičovstvo a rodinu.

Návrh zákona bol predmetom riadneho pripomienkového konania a predkladá sa bez rozporov.

**B. Osobitná časť**

**K čl. I**

Zákon č. 309/2023 Z. z. s účinnosťou od 1. januára 2025 zavádza v dotknutých právnych predpisoch právnu úpravu súvisiacu s vedením predinsolvenčných konaní a insolvenčných konaní prostredníctvom nového informačného systému – insolvenčného registra. Táto právna úprava je však nevyhnutne podmienená zavedením tohto nového informačného systému do prevádzky. Odklad účinnosti reflektuje aktuálnu potrebu posunutia časového harmonogramu spustenia informačného systému – insolvenčného registra do prevádzky, ktorá bola spôsobená meškajúcim priebehom verejného obstarávania. Je zrejmé, že táto právna úprava nadobudne účinnosť predčasne, čo môže spôsobiť značné aplikačné problémy. Z uvedených dôvodov sa navrhuje odklad účinnosti tejto právnej úpravy tak, aby nadobudla účinnosť 1. októbra 2025 pričom účinnosť návrhu zákona sa navrhuje dňom jeho vyhlásenia, najneskôr však 1. januára 2025.

**K čl. II**

K bodom 1 a 2

V nadväznosti na posun účinnosti právnej úpravy súvisiacej so zavedením insolvenčného registra prijatej zákonom č. 309/2023 Z. z. sa navrhuje zmena v prechodnom ustanovení.

**K čl. III**

K bodom 1 a 2

V nadväznosti na posun účinnosti právnej úpravy súvisiacej so zavedením insolvenčného registra prijatej zákonom č. 309/2023 Z. z. sa navrhuje zmena v prechodnom ustanovení.

**K čl. IV**

K bodom 1 a 2

V nadväznosti na posun účinnosti právnej úpravy súvisiacej so zavedením insolvenčného registra prijatej zákonom č. 309/2023 Z. z. sa navrhuje zmena v prechodnom ustanovení.

**K čl. V**

Účinnosť návrhu zákona sa navrhuje dňom jeho vyhlásenia, pretože je dôležité dosiahnuť cieľ sledovaný návrhom zákona ešte pred termínom 1. januára 2025.